Sydäntalvi

Sydäntalvi () on vuonna 2025 ensi-iltansa saanut Brian Kirkin ohjaama yhdysvaltalais-saksalainen toimintatrilleri, jonka pääosissa ovat Emma Thompson, Judy Greer, Marc Menchaca ja Laurel Marsden. Elokuva kertoo Thompsonin näyttelemästä leskeksi jääneestä kalastajasta, joka puuttuu nuoren naisen (Marsden) sieppaukseen. Käsikirjoituksen elokuvaan ovat laatineet Nicholas Jacobson-Larson ja Dalton Leeb.
Elokuva sai ensi-iltansa Locarnon elokuvajuhlilla elokuussa 2025, ja sen kansainvälinen teatterilevitys alkoi syyskuussa samana vuonna. Elokuva on saanut myönteisen vastaanoton sekä kriitikoilta että yleisöltä.
Juoni.
Tapahtumat sijoittuvat Minnesotaan, Yhdysvaltoihin. Barb (Emma Thompson) on leskeksi jäänyt kalastaja, joka löytää syrjäisestä metsämökistä siepatun teinitytön (Laurel Marsden). Hän on tytön ainoa toivo, sillä matka lähimpään kaupunkiin kestää useita tunteja, eikä puhelinyhteyttä ole. Kamppailu selviytymisestä alkaa lumimyrskyn yltyessä ja sieppaajapariskunnan (Judy Greer ja Marc Menchaca) lähestyessä.
Tuotanto.
Alun perin elokuvahanke kulki nimellä "The Fisherwoman". Kuvaukset alkoivat 26. helmikuuta 2024 Lieksan Kolilla, joka esittää elokuvassa Minnesotaa. Elokuva kuvattiin pääosin Suomessa Minnesotan lumettomuuden vuoksi. Kolin lisäksi elokuvan kuvauspaikkana oli Heinävaara, joka sijaitsee entisen Kiihtelysvaaran kunnan alueella Joensuussa. Suomen Pohjois-Karjalan lisäksi kuvauksia tehtiin myös Nordrhein-Westfalenissa, Saksassa. Kuvaukset saatiin päätökseen kesäkuussa 2024.
Elokuvan budjetti oli 14,5 miljoonaa euroa. Suomessa käytettävä osuus oli Pohjois-Karjalan tulevaisuusrahaston hakemuksen mukaan vähintään 650 000 euroa. Pohjois-Karjalan maakuntahallitus myönsi elokuvan suomalaiselle tuotantopalvelujen tarjoajalle Films Films Films Oy:lle 100 000 euron tuotantotuen. Elokuvan saksalainen tuotantoyhtiö sai Business Finlandilta myöhemmin 862 500 euroa tuotantokannustimena, koska Suomessa syntyi enemmän kulutusta.
Kuvausten jälkeen Emma Thompson kirjoitti suomalaisille avoimen kirjeen, joka herätti paljon huomiota. Kirjeessä hän ylisti suomalaisia ja Suomen luontoa sekä nosti esiin myös elokuvien tuotantokannustimen. Kirjettä oli ideoimassa elokuva-alan lobbari Laura Sutinen. Presidentti Alexander Stubb soitti Thompsonille ja kiitti puhelussa tätä ”kauniista sanoista, luottamuksesta suomalaisiin sekä toivotti hänet tervetulleeksi uudelleen Suomeen”.
Elokuvan nimi vaihdettiin maaliskuussa 2025.
Ensi-ilta ja vastaanotto.
"Sydäntalvi" sai maailmanensi-iltansa Locarnon elokuvajuhlilla Sveitsissä 8. elokuuta 2025. Elokuva julkaistiin elokuvateattereissa Yhdysvalloissa 26. syyskuuta 2025. Elokuva on tuottanut maailmanlaajuisesti 1,9 miljoonan dollarin lipputulot.
Emma Thompson saapuu myös elokuvassa näyttelevän tyttärensä Gaia Wisen kanssa Suomeen elokuvan kutsuvierasnäytökseen, joka järjestetään 27. marraskuuta 2025 Helsingissä. Elokuva julkaistaan Suomen elokuvateattereissa 12. joulukuuta 2025.
Toisessa valmistusmaassaan Saksassa "Sydäntalvi" sai ensi-iltansa Kölnin elokuvajuhlilla 15. lokakuuta 2025, ja elokuva julkaistaan Saksan elokuvateattereissa 19. helmikuuta 2026.
Elokuva on saanut kriitikoilta ja yleisöltä pääosin myönteisiä arvioita. Rotten Tomatoes -sivuston mukaan 76 prosenttia kriitikoista on antanut elokuvalle myönteisen arvosanan. Keräys perustuu 68 arvioon, joista 52 on ’tuoreita’ ja 16 ’mätiä’. Yli 500 käyttäjästä 73 prosenttia on antanut elokuvalle myönteisen arvosanan, ja keskiarvo on 3,8/5. Metacritic-sivuston mukaan 14 arvostelun perusteella elokuva on saanut 69 pistettä sadasta mahdollisesta. Metacriticin 12 käyttäjää on antanut elokuvalle keskiarvon 7,1/10.